ག་པདྨ་སྐམ་དང་ཟས་ལ་རབ་ཏུ་མི་འཇུག་དང་། །འདར་དང་སྨྱཽ་དང་རབ་ཏུ་རྨོངས་པར་གྱུར་དང་ཡིད་ནི་རྣམ་པར་འཁྲུལ་དང་དྲག་ཏུ་བརྒྱལ་བ་རྣམས། །ཞེས་གསུངས་པའི་འཁྲིག་པའི་གནས་སྐབས་བཅུའི་ཡོན་ཏན་གྱི་བདེ་བ་བཅུ་སྟེ། སྦྱོར་བ་རྣམས་ཀྱང་དངོས་གཞིར་བསྡུས་པའི་དབྱེ་བའོ། །འབྲས་བུ་ནི། གནས་སྐབས་སུ་རང་སྟོང་གཟུགས་ཀྱི་ལྷར་མཐོང་ཞིང་དེ་ལས་འོད་ཟེར་འཕྲོས་པས་ནམ་མཁའ་ཁེངས་པ་དང་རང་ལུས་འོད་ཀྱིས་སྐོར་བ་སོགས་འབྱུང་གསུང་ཡང་འདི་ཙམ་དངོས་གནས་མ་ཡིན་པར་ཡིད་ངོའི་སྣང་བ་ཙམ་ཡིན་པའི་སྲོག་རྩོལ་ནས་ཀྱང་འབྱུང་བར་གསུངས་པས། རྒྱུད་འགྲེལ་དུ་རྗེས་དྲན་དག་པས་འོད་ཀྱི་དཀྱིལ་འཁོར་འབྱུང་བར་གསུངས་པ་ནི་སྔར་བཤད་པ། ལྟེ་བའི་ནང་གི་ལ་དགོངས་ལ། ཀྱང་གི་སྒྲས་བ་སྤུའི་ཁུང་བུ་ནས་འོད་ཟེར་ལྔ་འཕྲོ་ཞིང་ངེས་པར་རྒྱུའོ་ཞེས་གསུངས་པ་དང། ཏིང་ངེ་འཛིན་དངོས་སུ་འདྲེན་པའོ། །མཐར་ཐུག་དག་བྱ་དྲུག་པོ་དག་པའི་སྤངས་རྟོགས་དང་ལྷ་དཀར་པོ་དྲུག་ཚན་འགྲུབ་པར་འགྱུར་རོ། །དེ་ལྟར་ན། གསུམ་པའི་ལམ་མཆོག་བཅུ་པའི་སྤང་རྟོགས་སྒྲུབ། །རྣལ་འབྱོར་ཐ་མ་རང་རིག་འདོད་ལྷ་འཛིན། །ལྟེ་བར་འོད་ཀྱི་སྟོང་གཟུགས་ཕྱག་ཆེན་སྒྲུབ། །སྒྲུབ་པའི་ཡན་ལག་རྗེས་དྲན་མཐར་ཕྱིན་ཤོག །ཅེས་པས་བསྡུས་སོ། །གཉིས་པ་ཏིང་ངེ་འཛིན་ལ་ཡང་རྣམ་གཞག་དྲུག་གི་དང་པོ་མཚན་དོན་ནི། རྗེས་དྲན་གྱི་སྒྲུབ་པའི་རྣམ་ཀུན་མཆོག་ལྡན་གྱི་སྟོང་གཟུགས་དང་མི་འགྱུར་བའི་བདེ་ཆེན་ངོ་བོ་གཅིག་ཏུ་སྦྱར་ནས་རྩེ་གཅིག་ཏུ་གནས་པའི་རྣལ་འབྱོར་རོ། །དུས་མཚམས་ནི། ལས་རྒྱ་ལ་སྦྱར་ཡང་འཕོ་བ་མེད་པའི་སྐབས་ནམ་ཐོབ་པ་སྟེ་རྗེས་དྲན་མཐར་ཕྱིན་ནས་སྒོམ་མོ༑ ༑ཡན་ལག་ལ་མཚན་ཉིད་སྒོམ་ཚུལ་སྤོགས་ཆོག འབྲས་བུ་འགྲུབ་དུས་བརྟན་པའོ། །དང་པོ་ནི། ཤེས་བྱ་རྣམ་ཀུན་མཆོག་ལྡན་གྱི་སྟོང་གཟུགས་དང་ཤེས་པ་མཆོག་ཏུ་མི་འགྱུར་བའི་བདེ་ཆེན་གཉིས་ངོ་བོ་གཅིག་ཏུ་འདྲེས་པས་ཕུང་ཁམས་སྒྲིབ་བྲལ་དུ་ཟ་བར་བྱེད་པའི་སྤོང་གཉེན་ནོ། །སྒོམ་ཚུལ་གྱི་དབྱེ་བ་ཡང་། རྗེས་དྲན་བཞིན་དུ་ཕྱག་རྒྱ་གསུམ་ལ་རྟེན་པའི་ཏིང་ངེ་འཛིན་གསུམ་ཞེས་གྲགས་ཀྱང་༑ སྦྱོར་བའི་དབང་དུ་བྱས་ཀྱི་དངོས་གཞི་ནི་ཕྱག་ཆེན་ཁོ་ན་ལ་བརྟེན་པ་སྟེ། འཕགས་པའི་རྟོག་མེད་དང་མི་འགྱུར་བའི་བདེ་ཆེན་ཡིན་པས་སོ། །ཡང་ན་སྙན་རྒྱུད་ལས། རབ་ཀྱི་དང་པོས་རྟོགས་པ་སྟེ། འབྲིང་གི་སྲོག་རྩོལ་སོགས་སོ། །ཐ་མས་དྲུག་པོ་རིམ་པས་སྒོམས་ཞེས་བཤད་པ་ལྟར། དབང་པོ་རྣོ་རྟུལ་ལམ། སྐྱེ་བ་སྔ་མར་གོམས་པ་ཆེ་ཆུང་གི་དབང་གིས་རབ་སོར་བསྡུད་རྐྱང་པ། འབྲིང་དེ་དང་སྲོག་རྩོལ་བསྒོམ་པས་གཞན་རྣམས་ཆེད་ཀྱིས་སྒོམ་མི་དགོས་པར་རྩོལ་མེད་དུ་རྟོགས་པ་སྐྱེ་བ་གཉིས་དང། ཐ་མ་རེ་རེ་ཡང་རྩོལ་བཅས་སུ་བསྒོམ་དགོས་པ་གསུམ་ལས་འཁྲུངས་པའི་ཏིང་ངེ་འཛིན་གསུམ་མོ། །སྒོམ་ཚུལ་ལ། ལས་རྒྱ་དང་ཡེ་རྒྱ་དང་ཕྱག་ཆེན་ལ་བརྟེན་ནས་སྒོམ་ཚུལ་ལོ། །ཞེས་གསུངས་ཡང་། འདིར་རྟོགས་ངོའི་ཡེ་རྒྱ་རྗེས་ཐོབ་དག་པ་བའི་སྐབས་སུ་ཅུང་ཟད་སྲིད་ཀྱང་ཤས་ཆུང་ལ། གཙོ་བོ་ནི་སྔར་གྲུབ་པའི་སྟོང་གཟུགས་སྣ་ཚོགས་ཡུམ་ཉིད་ལ་བརྟེན་པའི་མི་འགྱུར་བའི་བདེ་ཆེན་སྒོམ་ཞིང་། དེའི་བོགས་འདོན་དུ་སྔར་བཤད་པའི་ཐིག་ལེ་དྲུག་གི་འཛིན་པ་སྤྱི་དང་ཁྱད་པར་ལྟེ་བར་གནད་དུ་བསྣུན་པ་ནང་དང་། ལས་རྒྱ་མཚན་ཉིད་དང་ལྡན་པས་རྒྱས་པར་བྱེད་པ་ཕྱི་སྟེ། ཕྱི་ནང་གི་ཐབས་གཉིས་ཀྱི་སྒྲུབ་ཅིང་དེ་ཡང་དྲང་དོན་བསྐྱེད་རིམ་ལ་ཁྲོ་བོ་ཤིན་ཏུ་སྟོབས་དང་། རྨུག་བྱེད་དང་༑ ཤེས་རབ་མཐར་བྱེད་དང་། ཁེངས་བྱེད་རྣམས་ཀྱིས་རིམ་པ་བཞིན་དུ་དགུག་པ་དང་གཞུགས་པ་དང་བཅིངས་པ་དང་མཉེས་པར་བྱེད་པར་གསུངས་པའི་ངེས་དོན་ནང་གི་རླུང་མེ་ས་ཆུ་བཞིས་རིམ་པ་བཞིན་བྱང་སེམས་སྤྱི་བོ་ནས་དགུག་པ་དང། འཁོར་ལོ་རྣམས་ཀྱི་ཐིག་ལེར་བཞུགས་པ་དང། མགྱོགས་པར་འགྲོར་མི་སྟེར་བར་རྩ་འཁོར་དུ་བཅིངས་བ་དང་འཕོས་ན་ཆགས་བྲལ་དུ་འགྲོ་བར་མི་སྟེར་བར་བདེ་བ་གནས་པའི་ཚུལ་གྱིས་མཉེས་པར་བྱེད་པ་སྟེ། ཏིང་ངེ་འཛིན་ཐོབ་རྗེས་ཀྱི་ཡས་འབབ་འདི་དག་ནི་རྗེས་དྲན་དངོས་མིན་གྱི། སྒོམ་སྤང་སྤོང་བའི་སྦྱོར་བ་ཉེར་སྡོགས་ཀྱི་ལམ་ཐམས་ཅད་སྦྱོར་ལམ་རྗེས་མཐུན་པར་བསྡུས་པ་བཞིན་དུ་རྗེས་སུ་མཐུན་པར་ཁས་བླངས་པར་བྱའོ། །དེས་ན་མཁས་པ་དག་གིས་སྐབས་འདིའི་ཡས་བབས་དགའ་བཞིའི་དགའ་བ་དང་པོ་གསུམ་རྗེས་དྲན་དངོས་དང་། བཞི་པ་ཏིང་ངེ་འཛིན་དངོས་ཡིན་ཞེས་བྲིས་པ་ནི། གཉིས་ཀ་ནོར་ཏེ། ཡས་བབས་ཡིན་ན་ཏིང་ངེ་འཛིན་པར་འགལ་ཞིང། མཐོང་ལམ་ཐོབ་རྗེས་སུ་སྦྱོར་ལམ་དངོས་ཡོད་པར་འདོད་པ་ནི་ལམ་སྤྱིའི་གོ་རིམ་དང་འགལ་བའི་ཕྱིར་རོ། །དེ་རྗེས་ཏིང་ངེ་འཛིན་དངོས་སུ་འགྲོ་བའི་མས་བརྟན་ནི་བསྐྱེད་རིམ་ལ་སྤྱན་སོགས་བཞི་དང་ཐུན་མོང་དུ་ཞུ་བ་གླུས་བསྐུལ་བའི་ངེས་དོན། ལུས་ཀྱི་ས་སོགས་ཁམས་ལྔའི་དྭངས་མས་ལེགས་པར་བསྐྱོད་པའི་ལྟེ་སྙིང་འགྲིན་དཔྲལ་གཙུག་ཏོར་དུ་དཀར་ཆ་རགས་པ་རིམ་པ་བཞིན་དུ་གཤེགས་ནས་དགའ་བཞི་བསྐྱེད་རིམ་ལེགས་པར་ངོས་བཟུང་སྟེ་འཛིན་སྟངས་སྟོང་ཉིད་ཀྱི་རྣམ་ལྡན་དུ་བསྐྱེད་པའི་ཏིང་ངེ་འཛིན་ཁྱད་པར་ཅན་བསྐྱེད་ཅིང་བརྟན་པར་བྱ་ལ། དེའི་རྐྱེན་གྱིས་ཁམས་དྭངས་མའི་དྭངས་མ་ནི་ནོར་བུའི་རྩེ་ནས་སྟེང་དུ་རིམ་པ་བཞིན་བརྟན་ཞིང་གཡོ་མེད་དུ་གྱུར་པ་ལ་བརྟེན་པའི་འགྱུར་མེད་བདེ་བའི་སྐད་ཅིག་ཉི་ཁྲི་ཆིག་སྟོང་དྲུག་བརྒྱ་རྣམས་རིམ་གྱི་རྫོགས་པར་འགྱུར་བར་འཕགས་པའི་མཉམ་གཞག་འགྲུབ་ཚུལ་ཡིན་པས་ལས་དང་པོ་པ་དག་གིས་ནི་མོས་པར་བྱ་བ་ཙམ་དུ་ཟད་དོ།། དེས་ན་བླ་མ་དག་འདིའི་སྐབས་ཀྱི་ལུས་གནད་ལྟ་སྟངས་སེམས་ཀྱི་འཇོག་ཚུལ་སོགས་ད་ལྟའི་ལས་དང་པོ་པ་དང་བསྟུན་ནས་མཛད་པ་ནི། ཡིད་སྨོན་རྗེས་མཐུན་པའི་སྒོམ་ཚུལ་ཙམ་དུ་ཟད་ལ། དེ་ནི་ཇི་སྐད་བཤད་པའི་མཚན་ཉིད་རྣམས་ཤེས་པར་བྱས་ནས་མོས་ངོར་དེ་དང་དེ་སྒྲུབ་ཚུལ་དེ་བཞིན་དུ་བྱས་པ་དང་། དེ་ལྟར་བྱས་པས་དེ་དང་དེ་གྲུབ་པར་མོས་པ་བརྟན་པོ་དང་སྨོན་ལམ་ཡང་ཡང་དུ་འདེབས་པ་ཉིད་དོ། །མྱོང་རྟགས་ནི། ལུས་སེམས་མཐའ་དག་རྟག་ཏུ་བདེ་སྟོང་གིས་ཁྱབ་པར་སྣང་བ་སོགས་དང། ཁྱད་པར་ས་ཐོབ་ནས་འཇིག་རྟེན་གྱི་ཁམས་མཐོང་ཚུལ་མཆོག་མི་འགྱུར་དུ་གསུང་པ་བཞིན་དུ། ས་དང་པོར་ཕྱོགས་བཅུའི་འཇིག་རྟེན་གྱི་ཁམས་གཅིག་ཅེས་པ། འཇིག་རྟེན་འདི་དབུས་སུ་བཞག་པའི་ཕྱོགས་བཅུ་ཀར་སྟོང་སྟོང་ཚང་བ་ནི་གཅིག་ཡིན་ལ། གཉིས་པ་ནས་བཅུ་གཅིག་པའི་བར་དུ་ཉིས་འགྱུར་དུ་འདྲེས་པས་སྟོང་ཉི་ཤུ་བཞི། བཅུ་གཉིས་པ་ལ་ཕྱོགས་བཅུར་ཡང་། གྲངས་མེད་པ་ཆེན་པོའི་ཆེན་པོ་མཐོང་བར་གསུངས་པ་སོགས་ཏེ། ཕར་ཕྱིན་ཐེག་པའི་ས་ལ་ཡང་། དེ་ཚེ་དེ་ཡིས་སངས་རྒྱས་བརྒྱ་མཐོང་ཞིང་། །ཞེས་སོགས་ཡོན་ཏན་བརྒྱ་ཕྲག་བཅུ་གཉིས་དང་། ས་རེ་རེ་ཞིང་བརྒྱ་འགྱུར་སྟོང་འགྱུར་སོགས་གསུངས་ན་འདིར་ལྟ་ཅི་སྨོས། སྤོག་ཆོག་ནི། མེ་ནི་དངུལ་ཆུའི་དགྲ་ཉིད་ཡིན་ཏེ་མེ་དང་བྲལ་ན་དངུལ་ཆུ་ནམ་ཡང་མཆི་བ་མེད། །ཅེས་སོགས་ཀྱིས་གསུངས་པ་ལྟར། རྣལ་འབྱོར་པ་ཁམས་དྲུག་ལྡན་གྱི་ལུས་བདེ་ཁྱད་པར་ཅན་སྤེལ་བ་ལ་ཁམས་དྲུག་ལྡན་མཚན་ཉིད་ཚང་བའི་ལས་རྒྱ་ལ་བརྟེན་པ་ལས་གཞན་པའི་ཐབས་ཅུང་ཟད་ཀྱང་མེད་པས་དེ་ཉིད་དང་པོར་སྒྲུབ་པ་དང་གྲུབ་ནས་བོགས་འདོན་པའི་ལམ་གྱི་བདག་རྐྱེན་དུ་བཟུང་བར་བྱ་ཡི། གང་དག་ལས་རྒྱ་ནི་དབང་པོ་རྟུལ་པོ་ཁོ་ནའི་དབང་གི་བྱས་ཀྱི། འབྲིང་མཆོག་ཏིང་ངེ་འཛིན་དང་པོར་སྒྲུབ་པ་དང་གྲུབ་ནས་མཐར་ཕྱིན་པ་གཉིས་ཀ་ལ་དེ་མི་དགོས་པར་སྨྲ་བ་དག་གིས་ནི་བར་དོའི་རྟེན་ལ་སངས་རྒྱས་མི་འགྲུབ་པའི་རྒྱུ་མཚན་ཅུད་ཟད་ཀྱང་བརྗོད་མི་ཤེས་སོ། །གཞན་ཡང་ལམ་གོང་མ་གོང་མའི་བོགས་འདོན་ནི། འོག་མ་འོག་མའི་བསམ་སྦྱོར་དང་ཡོན་ཏན་ཐུན་མོང་རྣམས་རྗེས་ཐོབ་དུ་གསོ་ཞིང་འཕེལ་བར་བྱེད་པ་ཡིན་པས། མོས་གུས་སོགས་ཀྱི་བསག་སྦྱང་ནི་གནས་སྐབས་ཀུན་གྱི་སྤོགས་ཆོག་ཏུ་ཤེས་པར་བྱ་ཡི། ལམ་མཐོན་པོར་སླེབ་ནས་འོག་མ་ལ་སྤོང་སེམས་བྱེད་པ་དག་གིས་ནི་ཡོན་ཏན་ཡར་ལྡན་དུ་སྐྱེད་པའི་དོན་མ་རྟོགས་སོ། །འོ་ན། དོན་ཤེས་པས་ནི་ཆོས་རྣམས་ཀུན། །གཟིངས་དང་འདྲ་བ་ཉིད་དུ་རིག །ཅེས་སོགས་དང་ཉན་རང་གི་ལམ་གྱི་ཐེག་ཆེན་ལ་བར་ཆད་བྱེད་པར་བཤད་པ་ཅི་ཞེ་ན། རང་རང་གི་ཐུང་མོང་མིན་པའི་བསམ་སྦྱོར་དང་དྲི་མ་དང་འདྲེས་པ་ལ་དགོངས་པས་གཉིས་ཀ་མི་འགལ་ལོ། འབྲས་བུ་འགྲུབ་དུས་ནི། ཏིང་ངེ་འཛིན་དང་པོ་ཐོབ་ནས་ཉི་ཁྲི་ཆིག་སྟོང་རྫོགས་པ་ལ་ཉི་ཞག་འགའ་ཡིས་ཞེས་པ་ལོ་གསུམ་ཕྱོགས་གསུམ་ནི་ནམ་ཡང་དགོས་པར་གསུངས་ལ། མཁས་པ་དག་སྐྱེ་བ་བདུན་ལ་སོགས་པ་དགོས་པར་ཡང་བཞེད་མོད། ལམ་དུ་རབ་ཞུགས་འཆི་བར་གྱུར་ན། དེ་ཚེ་དེའི་འཛིན་པས་སྐྱེ་བ་གཞན་ལའོ། །ཞེས་པ་ནི། ཏིང་ངེ་འཛིན་བཤད་པའི་འཇུག་དུ་བྱུང་ཡང་སོར་བསམ་ཙམ་ཐོབ་པའི་དབང་དུ་བྱས་པར་སེམས་སོ། །འགྲུབ་ཚུལ་ནི༑ མས་བརྟན་མཐར་ཐུག་སྐད་ཅིག་མ་དང་པོ་ཐོབ་པ་ན་སྔགས་ཀྱི་མཐོང་ལམ་སྐད་ཅིག་དང་པོ་ཐོབ། འཕོ་རླུང་རགས་པ་ལྟ་ཅི་སྨོས། འཕོ་བའི་བག་ཆགས་ཕྲ་མོའི་ས་བོན་གཅིག་བཅོམ། མི་འགྱུར་བའི་བདེ་ཆེན་གཅིག་རྫོགས། ཐིག་ལེ་འགྱུར་མེད་གཅིག་ནོར་བུའི་རྩེར་བསྟན་ནོ། །དེ་བཞིན་དུ་སྤེལ་བས། སྟོང་བརྒྱད་བརྒྱ་པ་ཕྲག་གཅིག་གིས་རྡོ་རྗེའི་སྐྱེད་པར་བརྟན། ས་དང་པོ་རྫོགས། སུམ་སྟོང་དྲུག་བརྒྱས་གསང་གནས་ཀྱི་རྩ་འཁོར་དུ་བརྟན། ས་གཉིས་པ་རྫོགས། དེ་བཞིན་དུ་ལྟེ་སྙིང་འགྲིན་དཔྲལ་སྤྱི་གཙུག་རྣམས་སུ་ས་གཉིས་གཉིས་རྫོགས་ཏེ། ཐུན་མོང་མིན་པའི་སྤང་བྱ་ཉི་ཁྲི་ཆིག་སྟོང་དྲུག་བརྒྱ་སྤངས་པས་ལམ་མཐའ་དག་དང་མཐའ་དག་ལ་ལྟོས་པའི་སྒྲིབ་པ་གསུམ་ཀ་སྤང་ཤིང་། བསོད་ནམས་དང་ཡེ་ཤེས་དང་ཚུལ་ཁྲིམས་ཏེ་ཚོགས་གསུམ་ཀ་ཡོངས་སུ་རྫོགས་པ་ས་བཅུ་གཉིས་ཀྱི་དབང་ཕྱུག་གྲུབ་པར་འགྱུར་རོ། །འདིའི་ཐོབ་བྱ་ས་བཅུ་གཉིས་པོ་གང་ཞེ་ན། གནས་སོགས་བཅུ་གཉིས་དང་མང་དུ་སྦྱར་ཞིང་། དེ་དག་བདེ་དགེས་སུ་རབ་དགའ་སོགས་དང་སྦྱར་བས་འཁྲུལ་ནས་རྒྱ་བོད་གཞན་ལྟ་ཞོགམཁས་པ་ནཱ་རོ་པཎ་ཆེན་ཀྱང་དེ་ལྟར་བཞེད་པ་ནི་མི་འཐད་དེ། རྡོ་རྗེ་སྙིང་པོ་བརྒྱན་ལ་སོགས་པ་རྒྱུད་གཞན་ནས་ཀྱང་གསུངས་པ་བཞིན་དུ་ཀུན་ཏུ་འོད་དང་པོར་བྱས་ནས་སངས་རྒྱས་ཀྱི་སའི་དབྱེ་བར་མཆོག་མི་འགྱུར་དུ་གསལ་བར་གསུངས་པའི་ཕྱིར་ཏེ། དེ་བཞིན་གཤེགས་པའི་སྟོབས་བཅུ་བཤད་པའི་རྗེས་སུ། དེ་བཞིན་དུ་ས་བཅུ་གཉིས་ནི། ཀུན་ཏུ་འོད་ཉི་མའི་དཀྱིལ་འཁོར་ཆེན་པོ་ཐོབ་པའི་ས་དང་། བདུད་རྩི་འོད་ཟླ་བ་ཆེན་པོ་འོད་གསལ་བའི་ས་དང་། ནམ་མཁའི་འོད་ནམ་མཁའ་ལྟ་བུར་རབ་ཏུ་གནས་པའི་ས་དང་། རྡོ་རྗེ་འོད་ཡིད་དགའ་བའི་ས་དང་། རིན་ཆེན་འོད་མངོན་པར་དབང་བསྐུར་བ་ལ་གནས་པའི་ས་དང་། པདྨའི་འོད་རང་བཞིན་དག་པ་ཆོས་དྲི་མ་མེད་པ་ཡོངས་སུ་འཛིན་པའི་ས་དང་། ལས་ཀྱི་འོད་ལས་བྱེད་པའི་ས་དང་། དཔེ་མེད་པའི་ས་དང་། དཔེ་ཐམས་ཅད་ཀྱི་དཔེ་རབ་ཏུ་རྟོགས་པར་བྱེད་པའི་ས་དང་༑ ཤེས་རབ་ཀྱི་འོད་བླ་ན་མེད་པའི་ས་དང་། ཐམས་ཅད་མཁྱེན་པ་ཉིད་འོད་གསལ་བ་ཆེན་པོའི་ས་དང་། སོ་སོ་རང་རང་གིས་རིག་པ་རྣལ་འབྱོར་པའི་ཡེ་ཤེས་ཡོངས་སུ་རྫོགས་པར་བྱེད་པའི་སའོ། །ཞེས་སོ། །ཚད་མ་ནི། རྡོ་རྗེ་སྙིང་འགྲེལ་བཞིན་དུ་རང་རིག་མངོན་སུམ་དུ་བཞེད་པ་མང་ཡང་། ཚད་མའི་གཞུང་ནས་འབྱུང་བའི་མངོན་སུམ་བཞི་དང་ཅུང་ཟད་སྒོ་བསྟུན་དུ་བྱེད་པ་ན། བཞི་པ་རྣལ་འབྱོར་མངོན་སུམ་དུ་རིག་ཤིང་། དེ་ལ་འཕགས་པའི་ཡེ་ཤེས་ཀྱི་ཁྱབ་པ་ལྟར་འདིར་ཡང་ཁས་བླངས་དགོས་པའི་ཕྱིར་དང་། སྙན་རྒྱུད་ལས་ཀྱང་། སྒྲུབ་པ་ཆེན་པོ་ཞེས་བཤད་དེ། །རྣལ་འབྱོར་མངོན་སུམ་ཡིན་པར་འདོད་། །ཞེས་གསུངས་པ་ལྟར༑ སྤང་བྱའི་ས་བོན་སྤོང་ཞིང་འཕགས་རྒྱུད་ཀྱི་མཉམ་གཞག་ཡེ་ཤེས་ཡིན་པར་རྣལ་འབྱོར་མངོན་སུམ་མོ། །དག་དབྱེ་ནི། ཡེ་ཤེས་ཁམས་པའི་ཕུང་ཁམས་དབང་ཡུལ་ལས་བྱ་སྟེ་དྲུག་དག་བྱ་དང་འདི་དེ་དག་བྱེད་ཡེ་ཤེས་ཀྱི་འོད་ཟེར་འཇིག་རྟེན་ཀུན་ཏུ་འགྱེད་པས་སྦྱིན་པའི་ཕྱིར་ན། རྒྱལ་བ་རྣམ་པར་སྣང་མཛད་ཀྱི་ངོ་བོ་ཉིད་དོ། །དབྱེ་བ་ནི། དགག་བྱ་འཕོ་ཆུང་དཀྱིལ་འཁོར་བཅུའི་ས་བོན་འགོག་པའི་ཆ་ནས་དབྱེ་བ་བཅུ་སྟེ། ཡན་ལག་དྲུག་ཀ་དབྱེ་བ་བཅུ་པར་བཤད་དོ།། འབྲས་བུ་ནི། གནས་སྐབས་སུ་དབང་བཅུ་ཐོབ་པའི་བྱང་སེམས་སུ་འགྱུར་ཞིང་མཐར་ཐུག་དག་བྱ་དྲུག་པོ་སྒྲིབ་བྲལ་གྱི་སྤང་རྟོགས་དང་ལྷ་སེར་པོ་དྲུག་ཚན་ཡོངས་སུ་རྫོགས་པར་འགྲུབ་བོ། །དེ་ལྟར་ན་སྦྱོར་བ་ཡན་ལག་དྲུག་གི་རེ་རེ་ཡང་རྣམ་གཞག་དྲུག་གི་སྒོ་ནས་ངོ་བོ་ཡོངས་སུ་རྫོགས་པར་ཉམས་སུ་ལེན་ཚུལ། རིགས་པ་དང་ལུང་རྒྱས་པའི་ཤེས་བྱེད་རེ་ཤིག་བཞག་ནས་ཉམས་ལེན་གྱི་མན་ངག་དངོས་ཤིན་ཏུ་གསལ་ཞིང་འདུས་པར་བརྗོད་པ་དེ། བཙན་ཐབས་དང་གེགས་སེལ་གྱི་མན་ངག་ཡལ་ག་ཕྲ་མོ་ལྟ་བུ་རྣམས་ཟུར་དུ་བརྗོད་ཅིང་། ཁྱད་པར་སོར་བསྡུད་དང་འབྲེལ་བའི་བདག་མེད་གྱི་ལྟ་བ་ནི་ལྟ་བ་བརྟག་པའི་མདོར་བསྡུས་དང་། དེ་བཞིན་དུ་བསམ་གཏན་དང་འབྲེལ་བ་མངོན་ཤེས་སྒྲུབ་ཚུལ། སྲོག་རྩོལ་དང་འབྲེལ་བ་རླུང་གི་རྣམ་གཞག འཛིན་པ་དང་འབྲེལ་བ་རྩའི་རྣམ་གཞག རྗེས་དྲན་ཏིང་ངེ་འཛིན་དང་འབྲེལ་བ། ཕྱག་རྒྱ་བརྟག་ཐབས་ཚོགས་འཁོར་རྒྱས་པ་སོགས་ནི་དེའི་ཐད་ཀྱི་རྒྱུད་འགྲེལ་དང་དེ་དག་གི་དོན་མཐའ་དཔྱོད་ཆེན་པོ་བསྟན་པའི་རྒྱ་མཚོར་བྲིས་ཟིན་པས་དེར་ལེགས་པར་ལྟ་བར་བྱའོ།། འདིར་ཏིང་ངེ་འཛིན་བསྡུས་པ་ནི། བཞི་པའི་ལམ་མཆོག་སངས་རྒྱས་སྤང་རྟོགས་སྒྲུབ༑ ༑འཕགས་པའི་སློབ་ལམ་མི་འགྱུར་བདེ་བ་ཆེ། །ཡེ་ཤེས་སྐུ་སྒྲུབ་བེམ་ཆོས་མཐའ་དག་སྦྱོང་། །སྒྲུབ་ཆེན་ཡན་ལག་ཏིང་འཛིན་མཐར་ཕྱིན་ཤོག །ཅེས་སོ། དེ་ལྟར་ཐ་མར་དགེ་བ་དྲན་ཏིང་ལམ། །ཉུང་བསྡུས་གསལ་བར་བཤད་ལས་བདེ་ཆེན་གྱི། །ལོངས་སྤྱོད་མཆོག་ལ་རྟག་ཏུ་རོལ་བྱེད་ཅིང་། །རྣམ་ཀུན་མཆོག་ལྡན་སྟོང་གཟུགས་རྫོགས་པར་ཤོག །ཅེས་ཟབ་ལམ་རྡོ་རྗེ་རྣལ་འབྱོར། འགྲན་ཟླ་དང་བྲལ་བ་སྦྱོར་བ་ཡན་ལག་དྲུག་གི་ཁྲིད་ཡིག་གཞན་ལས་ཆེས་མཆོག་དུ་གྱུར་པ་བརྗོད་པ་འདི། བླ་མ་དམ་པ་རྣམས་ཀྱིས་རྗེས་སུ་བཟུང་ཞིང་བྱིན་གྱིས་བརླབས་པའི་ལོ་ཙཱ་བ་ཤེས་རབ་རིན་ཆེན་རྒྱལ་མཚན་དཔལ་བཟང་པོས། ཐམས་ཅད་འདུལ་ཞེས་བྱ་བ་མེ་མོ་ཕག་གི་ཁྲུམས་ཀྱི་དཀར་ཕྱོགས་ཀྱི་རྒྱལ་བ་དང་པོ་ལ་ཆོས་འཁོར་སྒང་དུ་སྦྱར་བའོ།། །།དགེ་བར་གྱུར་ཅིག། །།ཤུབྷཾ། མངྒལཾ།། མེས་པོའི་ཤུལ་བཞག་ལས། སྟག་ཚང་ལོ་ཙཱ་བ་ཤེས་རབ་རིན་ཆེན་གྱི་བཀའ་འབུམ།ཐ་མར་དགེ་བའི་ཁྲིད་ཡིག་དྲན་ཏིང་བདེ་ཆེན་རོལ་མཚོ།
-